SKRIFTLIG FORESPØRGSEL E-1096/00

af Joaquim Miranda (GUE/NGL) til Kommissionen

(7. april 2000)

Om: Indvirkning på miljøet i forbindelse med anlæg af en kaj i den autonome region Madeira

I Porto Novo dalen (Santa Cruz kommune den autonome region Madeira) opføres der en kaj med tilskud fra EU, nærmere bestemt Den Europæiske Fond for Regionaludvikling (EFRU).

Der er forekommet alvorlige indgreb i miljøet, idet der er dumpet jord i kystområdet med henblik på opførelsen af kajen og i dalen findes der diverse kilder til forurening af vandløb, havet, landskabet og luftens kvalitet.

Kommissionen bedes derfor oplyse følgende:

- Hvilke undersøgelser af indvirkningen på miljøet er der foretaget, inden der blev dumpet jord i havet?

- Hvilke undersøgelser er der gået forud for anlægget af kajen i Porto Novo?

- Hvilke kriterier følger EU ved finansieringen af sådanne projekter?

Svar afgivet på Kommissionens vegne af Michel Barnier

(14. juni 2000)

I forbindelse med det operationelle program for den autonome region Madeira(1) blev der bevilget et tilskud til arbejdet med anlæggelse af en kaj i havnen i Porto Novo til et beløb på 375 mio. escudos (ca. 1,87 mio.).

Tilskuddet blev besluttet af den myndighed, der forvalter programmet, inden for de beføjelser, der er tildelt den i henhold til dette program, i overensstemmelse med Rådets forordning (EØF)2052/88 af 24. juni 1988 om strukturfondenes opgaver og effektivitet samt om samordningen af deres interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(2), Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(3) og Rådets forordning (EØF) nr. 4254/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår Den Europæiske Fond for Regionaludvikling(5), ændret ved Rådets forordning (EØF) nr. 2081/93, (EØF) nr. 2082/93 og (EØF) nr. 2083/93 af 20. juli 1993(4)).

Formålet med det bevilgede tilskud var i Porto Novo at opføre en kaj med en samlet længde på 162 m for der at henlægge en vigtig del af handelsaktiviteten fra Funchal havn og frigøre denne havn til dens normale rolle som turisthavn. Projektet er allerede afsluttet.

Fællesskabets kriterier for finansiering af denne type projekt er anført i ovennævnte operationelle program. De går bl.a. ud på at finansiere havneinfrastrukturer for at sikre en effektiv drift af Funchal havn ved diversificering af udbuddet af kajpladser. Havneterminalen i Porto Novo er udtrykkeligt nævnt i dette program.

Det skal erindres om, at for projekter til en samlet omkostning på under 25 mio. skal de nationale myndigheder, der berøres af programmets iværksættelse, kontrollere, om de projekter, der er udvalgt til EF-medfinansiering, opfylder alle de administrative og lovgivningsmæssige krav, herunder overholdelsen af de gældende miljøregler.

(1) Kommissionens beslutning 464/endelig udg.2 af 4. marts 1994.

(2) EFT L 185 af 15.7.1988.

(3) EFT L 374 af 31.12.1988.

(4) EFT L 193 af 31.7.1993.

(5) EFT L 374 af 31.12.1988.